‘Skerp eie veiligheid op’, vra burgerregtegroep(Foto: pixabay) Die burgerregtegroep AfriForum het landelike gemeenskappe gevra om hulle veiligheidsmaatreëls op te skerp. “Die Boland gaan tans erg onder plaasaanvalle gebuk en ons doen ’n beroep op die gemeenskap om hulle paraatheid op te skerp,” het Johandré van Zyl, AfriForum se streekhoof vir gemeenskapsveiligheid in die Wes-, Oos- en Noord-Kaap, gesê. “Ons vermoed dat dieselfde groep wat einde 2018 vir die aanvalle in die Paarl- en Wellington-omgewings verantwoordelik was, weer aktief is. Die verdagtes is gewoonlik in groepe van vier en slaan toe net ná sononder tot ongeveer 21:30 saans.” AfriForum het gesê hy weet van vier plaasaanvalle tussen 18 en 24 Mei vanjaar in die omgewing van die Paarl, Stellenbosch en De Doorns. Maroela Media het vroeër berig oor die aanval op Bonnievale-boer Tool Wessels (53)en sy vrou, Liezel (51). Die Wesselse is verlede Dinsdag op hulle plaas oorrompel. Tool is vermoor. Liezel is gemartel en ernstig beseer. In nog ŉ voorval is ŉ 31-jarige polisiebeampte van die Stellenbosse misdaadvoorkomingseenheid Woensdagaand op ŉ wynplaas buite die dorp doodgeskiet toe hy ŉ huisrower agternagesit het. AfriForum sê in April vanjaar is ŉ 72-jarige vrou boonop tydens ’n plaasaanval in Redelinghuys verkrag. “Ons moedig mense aan, veral in afgeleë landelike gebiede, om verantwoordelikheid vir hulle eie veiligheid te aanvaar en hulself te organiseer deur betrokke te raak by plaaswagte in hulle gebied,” het Van Zyl gesê.